Sexy Armand Aucamp vertel van sy dieet en kookboek
JY LEES NOU Sexy Armand Aucamp vertel van sy dieet en kookboek
Armand Aucamp smeul nie net op ons kassies nie, maar ook agter die kospotte. Foto: Donna Lewis.
Selfs voor jy sy kookboek oopmaak, begin jou mond water. Op die omslag daarvan smeul Armand Aucamp sonder ’n hemp met ’n voorskoot wat sy gespierde bolyf bedek.
Die hartebreker en akteur het ’n paar jaar gelede ’n leefstylverandering ondergaan en laekoolhidraatdieet, wat banting- of ketovriendelik is, begin volg.
“Ek het gesien hoe my eie lewe hierdeur verander het; hoe my energievlakke, vel en liggaam verbeter en gesond geword het,” vertel hy. “Ek is ongelooflik passievol hieroor en wou dit met mense deel. Ek is ook dol oor eet, en hoekom nie ook van die lekkerste (en maklikste) resepte wat ek ken, deel nie?”
Dus het hy nou die resepte wat hy oor die jare beproef het in sy eie kookboek, Armand Kook Kaal, saamgevat.
Sy gunsteling resep is Franse braaibrood saam met eiervrug, mascarpone en speserye. “Dis hemels.” Foto: Donna Lewis.
Met so ’n belowende titel, kan jy nie help om te wonder wat die sexy donkerkop tipies op ’n dag eet nie. Armand verduidelik al die resepte is onopgesmuk en so na moontlik aan hul natuurlike vorm. Hy het grane, suiker en olies wat nie natuurlik is nie uit sy dieet gesny.
“Ek eet gewoonlik nie ontbyt nie – hierdie manier van eet hou ’n mens vir baie lank versadig, dus vas ek gewoonlik tot so 12:00 of 13:00. Ek sal dan gewoonlik vier eiers met roerbraaigroente eet – soms saam met spek, volroom jogurt met ’n paar sade en neute of ’n lekker groot slaai.”
A post shared by A R M A N D - A U C A M P (@armandaucamp) on Oct 6, 2018 at 5:08am PDT
Vir aandete eet hy vleis van gehalte (hoender, bees, skaap, vark of vis) saam met baie groente (spinasie, broccoli, blomkool, kool, avokado, pampoen en murgpampoentjie).
“Die meeste mense verstaan nie dat wat jy in jou mond sit ’n direkte uitwerking op jou geestestoestand, energievlakke en gesondheid het nie,” meen Armand.
A post shared by A R M A N D - A U C A M P (@armandaucamp) on Jul 8, 2018 at 1:45am PDT
Die feesseisoen is om die draai en nou is die tyd wat families saamtrek en aan alles van tert tot trifle wil smul.
Tog bekommer dit nie vir Armand nie.
“Ek maak ’n wonderlike kaaskoek sonder suiker en die kors bestaan uit sade en neute,” sê hy. “Jip, dis selfs lekkerder as gewone kaaskoek.”
Meer oor: armand aucamp| kook| dieet| gesondheid| kos
Liewe aarde! Dié bekendes het wat op hul avonture geëet?
KYK: Oe-la-la! Armand Aucamp smeul in kaalbolyf foto's